妒神颂
李諲 (Tang)
凡有异行，宗之曰神。匪害于物，实利于人。兄则禁火，妹乃积薪。共为佳节，在乎芳春。今古千龄，方圆百里。德音无斁，烝尝不已。祭具珍羞，服先锦绮。所求必应，高山仰止。将军塞下，细柳营边。晴开朝镜，雾杂炉烟。神理昭昭，灵草芊芊。纪诸令范，光我承天。井陉西南，太原东北。妒祠之水，澹为黛色。跳彼喷浪，如有可则。古往今来，源流不忒。兴云致雨，侔造化力。禺禺昂昂，粤君之德。或祈或祷，永无休息。神之歆之，福善宁极。